‘Geen meer Steve,’ sê MultiChoice(Argief) Steve Hofmeyr ontvang ‘n Ghoema-toekenning (Foto: YJR Photography) MultiChoice het bekend gemaak dat hy nie meer enige inhoud sal uitsaai waarin die sanger Steve Hofmeyr verskyn nie. Dit sluit enige argiefmateriaal van die sanger in. Die maatskappy, van wie DStv ŉ filiaal is, het aan Channel24 gesê dat hy nie enige verdere blootstelling aan die kunstenaar gaan gee deur lugtyd of enige geleentheid waardeur die kunstenaar ŉ inkomste kan verdien nie. Maroela Media het vroeër berig MultiChoice het versoek dat die musiekvideo van “Die Land” van die benoemingslys van kykNET se Ghoema-musiektoekennings verwyder word as gevolg van Steve Hofmeyr se betrokkenheid daarby. Die lied word deur Hofmeyr, Bok van Blerk, Bobby van Jaarsveld, Jay en Ruhan du Toit gesing. MultiChoice het gedreig om sy borgskap van dié geleentheid te beëindig indien dit nie gebeur nie. Die organiseerders van die Ghoema-musiektoekennings, die Ghoema Musiek Trust, is versoek om die “Die Land”, wat vir beste musiekvideo benoem is, van die benoemingslys af te haal. Talle sangers het daarna vir Hofmeyr in die bres getree en van die sangers het aangedui dat hulle nie die Ghoema-toekenningsgeleentheid sal bywoon nie. “MultiChoice ondersteun met trots Afrikaans deur ons belegging in inhoud vir ons DStv-platforms [waaronder kykNET] en ons borgskappe vir feeste, geleenthede en die breër Afrikaanse uitvoerende kunste-bedryf,” het die maatskappy in daardie stadium aan Channel24 gesê. “Ons toewyding tot Afrikaans en ander Suid-Afrikaanse tale sal nie verander nie.” Channel24 het intussen MultiChoice genader om te hoor of die maatskappy hom distansieer as ŉ uitsaaimaatskappy van ŉ nuwe musiekvideo waarin Hofmeyr verskyn. “Die maatskappy het dit duidelik gestel dat dit nie net die nuwe musiekvideo is nie, maar enige inhoud waarin Steve Hofmeyr verskyn.” Dirk Hermann, bestuurshoof van Solidariteit, het in reaksie aan Maroela Media gesê MultiChoice is “soos ŉ groot boelie op die speelgrond wie besluit watter maatjie mag waar speel”. “MultiChoice besluit watter sondes verhoor moet word, kla aan, wees regter en verban, bloot omdat hul kan. Aangesien MultiChoice nie meer ŉ platform is nie, maar sedebewaker, wonder mens of Bill Cosby se inhoud ook verbied gaan word? Hulle voel sekerlik ook sterk teen die molestering van vroue.” Maroela Media het vroeër berig Cosby is skuldig bevind en gevonnis op drie aanklagte van seksuele aanranding nadat hy Andrea Constand in 2004 bedwelm en gemolesteer het. “Dit is ŉ byenes as ŉ mediaplatform sedebewaker wil wees, behalwe as hul doelbewus selektief is met sondes wat verban moet word,” het Hermann bygevoeg. Maroela Media het MultiChoice genader en wag vir terugvoer. -Red